"ปรีดี" หลบร้อนรัฐบาลถังแตก
รมว.คลัง เดินสาย ครม. สัญจร หลบร้อนแจงรัฐบาลถังแตก
24 ส.ค. 2563

รายงานข่าวจากกระทรวงการคลัง เปิดเผยว่า นายปรีดี ดาวฉาย รมว.คลัง และ นายสันติ พร้อมพัฒน์ รมช. คลัง เป็นประธานการประชุมคณะผู้บริหารประจำจังหวัด (คบจ.) ณ ห้องประชุมแสงจันทรา โรงแรมฟอร์จูน แสงจันทร์ บีช จังหวัดระยอง เมื่อวันที่ 24 ส.ค. 2563 ในระหว่างการลงพื้นที่ตรวจราชการในการประชุมคณะรัฐมนตรี (ครม.) อย่างเป็นทางการนอกสถานที่ ครั้งที่ 2/2563 ระหว่างวันที่ 24-25 ส.ค. 2563 พื้นที่กลุ่มภาคตะวันออก 1 (ฉะเชิงเทรา ชลบุรี และระยอง)




นอกจากนี้ นายปรีดี ยังได้เยี่ยมชมกลุ่มสถาบันการเงินชุมชนบ้านคลองป่าไม้ จ.ระยอง และเยี่ยมชมกลุ่มสถาบันการเงินชุมชนบ้านคลองป่าไม้ ตำบลกระแสบน อำเภอแกลง จังหวัดระยอง เมื่อวันที่ 24 ส.ค. 2563




ทั้งนี้ การเดินทางไปประชุม ครม. สัญจร ครั้งนี้ นายปรีดี ไม่ได้มีนักข่าวประจำกระทรวงการคลังไปร่วมทำข่าวแต่อย่างไร ต่างจากกระทรวงอื่นๆ ที่ได้เชิญนักข่าวไปทำข่าวเพื่อรายงานผลงานของกระทรวงที่ดำเนินการในพื้นที่ และเรื่องที่จะเสนอให้ ครม. เห็นชอบ
รายงานข่าวกระทรวงการคลัง เปิดเผยว่า นายปรีดี พยายามเลี่ยงการชี้แจงกรณีรัฐบาลถังแตก จนต้องขอ ครม. กู้เงินกรณีปีงบประมาณ 2563 รายจ่ายมากกว่ารายได้ 2.14 แสนล้านบาท ซึ่งเป็นเรื่องที่ นายปรีดี ในฐานะ รมว.คลัง เป็นผู้เสนอ ให้ ครม. เห็นชอบ ในการประชุม ครม. ครั้งที่ 2 ของนายปรีดี ที่เข้ามารับตำแหน่ง รมว.คลัง
นอกจากนี้ นายปรีดี ยังเลี่ยงที่จะให้รายละเอียดมาตรการใหม่ในการฟื้นฟูเศรษฐกิจที่ได้รับผลกระทบจากโควิด-19 โดยจะให้ศูนย์บริหารเศรษฐกิจที่ได้รับผลกระทบจากโควิด-19 (ศบศ.) ที่นายกรัฐมนตรี เป็นประธาน เป็นผู้ตัดสินใจ